九月十二日入南山憩一民舍冒雨炙衣久之
作者：張耒
朝代：宋

paragraphs: 石棱如刀不容步，上挽垂藤下無路。
風寒雨滑徒旅愁，捨馬杖藜泥沒屨。
躋攀顛墜不容髮，目眩心寒驚反顧。
亦知垂堂有遺戒，身仰微官欲誰愬。
蕭蕭茅屋映絕壁，門外汩汩清泉注。
解衣就火不能暖，旋拾山薪伐溪樹。
山翁生未食醯醢，脫粟寒蔬度朝暮。
人間平地固不少，何用崎嶇守磨兔。
秋聲四起山靄夕，壞屋疏籬睡無處。
披裘結束相勸歸，過盡重雲下山去。